31993L0081
L 264/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/81/ЕИО НА КОМИСИЯТА
от 29 октомври 1993 година
за привеждане в съответствие с техническия прогрес на Директива 70/156/ЕИО на Съвета относно типовото одобрение на моторните превозни средства и на техните ремаркета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 70/156/ЕИО на Съвета от 6 февруари 1970 г. относно типовото одобрение на моторните превозни средства и на техните ремаркета (1), последно изменена с Директива 92/53/ЕИО (2), и по-специално член 13, параграф 2 от нея,
като има предвид, че Директива 88/77/ЕИО на Съвета от 3 декември 1987 г. относно мерките, които следва да се приемат срещу замърсяването на въздуха от газовите емисии на дизеловите двигатели на моторните превозни средства (3), изменена с Директива 91/542/ЕИО (4) на Съвета, намалява пределните стойности, прилагани за замърсяващите газови емисии от дизеловите двигатели, с които са оборудвани новите превозни средства, продавани, регистрирани или пускани в експлоатация, считано от 1 октомври 1993 г.;
като има предвид, че член 8, параграф 2, буква б) от Директива 70/156/ЕИО позволява на държавите-членки да разрешават дерогация за превозните средства от „прекратена серия“, за ограничен период и за малки количества;
като има предвид, че тази дерогация се ограничава до превозните средства от категория М1 в съответствие с приложение XII Б от Директива 70/156/ЕИО;
като има предвид, че през 1993 г. общностният пазар на тежкотоварните автомобили би трябвало да отбележи спад от 13 % спрямо броя на осъществените през 1992 г. продажби, което представлява намаление с 25 % на броя на продажбите за четири години;
като има предвид, че поради сериозната рецесия, която претърпява общностният пазар на дизелови превозни средства, посочени в Директива 88/77/ЕИО, може да се допусне, че известен брой превозни средства, които са одобрени съгласно предишната версия на директивата, е възможно да не бъдат продадени преди 1 октомври 1993 година;
като има предвид, че поради липсата на директива за изменение на приложение XII Б производителите на този тип превозни средства биха се оказали с непродадени складови наличности или би трябвало да вземат неизгодни икономически мерки, за да удовлетворят изискванията на директивата;
като има предвид, че подобно положение би наложило икономическа свръхтежест на прозводителите и би застрашило способността им да инвестират в бъдещи продукти на върховата технология в момент, когато общностният пазар на този тип превозни средства се намира вече в тежка рецесия;
като има предвид, че има опасност проблемът да засегне в бъдеще лекотоварните автомобили с дизелов двигател поради неблагоприятното развитие на този пазар;
като има предвид, че, с цел да се избегнат тези неблагоприятни търговски спадове, следва да се измени Директива 70/156/ЕИО, като се разшири полето на дерогацията, прилагана за превозните средства от „прекратена серия“ с всички категории превозни средства, а не да се ограничава само до категорията M1;
като има предвид, че максималният брой на превозните средства от „прекратена серия“, които могат да се ползват от това изключение, не може да надвишава 10 % от превозните средства от всички въпросни типове, пуснати в експлоатация през предходната година, и че общите последици за околната среда от тази промяна ще бъдат минимални и временни;
като има предвид, че ефектът от разпоредбите на Директива 70/156/ЕИО относно ограничението за тези от „прекратената серия“ трябва да бъде изяснен с оглед да се намери окончателно решение, съобразено с нуждите на всички категории превозни средства, включително „многоетапните“ превозни средства; като има предвид, че Комисията ще разгледа този проблем преди 31 май 1994 г. и ще представи подходящи предложения на държавите-членки до тази дата;
като има предвид, че разпоредбите на настоящата директива са съобразени със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Приложение ХII Б от Директива 70/156/ЕИО се изменя чрез заличаването на следните думи: „за категория M1“.
Член 2
1. Държавите-членки въвеждат в действие законовите, подзаконовите и административните разпоредби, необходими, за да се съобразят с настоящата директива, преди 1 октомври 1993 г. Те незабавно уведомяват Комисията за това.
2. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
3. Държавите-членки уведомяват Комисията за текста на основните разпоредби от вътрешното законодателство, които те приемат в областта, уредена с настоящата директива.
Член 3
Адресати на настоящата директива са държавите-членки.
Съставено в Брюксел на 29 септември 1993 година.